
1. Disocierea proprietăţii în domeniul energiei 
În septembrie 2007 Comisia Europeană a propus un pachet de reglementări care să impună separarea producţiei de energie şi gaz de furnizarea acestora. Comisia intenţionează astfel să permită micilor companii accesul pe piaţa liberă, să ofere consumatorilor posibilitatea de a alege între mai mulţi furnizori şi să intensifice folosirea surselor de energie regenerabile. Deputaţii europeni de la Comisia pentru industrie vor vota asupra directivei privind energia în luna mai a.c..

Una din cele mai importante propuneri ale celui de-al treilea pachet legislativ este „disocierea“: separarea generării de electricitate de reţelele de distribuţie a acesteia şi a extragerii gazelor naturale de sistemul de operare a conductelor. În felul acesta, companiile integrate - precum „Électricité de France“ nu vor mai putea să genereze şi în acelaşi timp să distribuie energie.

 
Disocierea încurajează investiţiile în infrastructura energetică

          În luna iulie 2007, deputaţii europeni şi-au exprimat într-o rezoluţie sprijinul pentru o politică energetică europeană şi disocierea proprietăţii. Aceasta din urmă ar încuraja investiţiile în infrastructura energetică. Pentru statele care nu vor să pună în aplicare aceste măsuri, Comisia propune un „Operator Independent al Sistemului“: astfel, companiile existente vor putea păstra proprietatea asupra reţelei de distribuţie, dar numai compania independentă va putea lua decizii comerciale şi în ceea ce priveşte investiţiile. 
 
„În momentul de faţă, teoretic, companiile de generare şi cele de distribuţie a energiei trebuie să fie separate din punct de vedere legal, de multe ori lucrurile nu stau aşa şi s-a demonstrat că au fost abuzuri - din această cauză, marile companii energetice din Europa au fost de acord cu disocierea proprietăţii“, a spus raportoarea pentru electricitate, deputata britanică Eluned Morgan. „În principiu, în Uniunea Europeană există o piaţă unică pentru electricitate, dar realitatea este diferită“, a adăugat aceasta, subliniind faptul că 40% din piaţa energetică din Marea Britanie este deţinută de companii franceze şi germane, dar companii din Spania şi Marea Britanie au întâlnit dificultăţi în accesul la pieţele din Franţa şi Germania.
 

Disocierea în diferite state membre
 
          Disocierea nu este întotdeauna binevenită: Franţa şi Germania se opun planurilor Comisiei. La fel ca Austria, Bulgaria, Grecia, Letonia, Luxemburg şi Slovacia, acestea consideră că disocierea forţată este neconstituţională şi ar putea avea consecinţe sociale negative.
          Deputatul european ceh Jan Březina (Grupul Partidului Popular European (Creştin-Democrat) şi al Democraţilor Europeni) a remarcat - când pachetul legislativ a fost discutat pentru prima dată în Comisia pentru Industrie - că multe din ţările care au aderat la Uniunea Europeană în sau după 2004 „depind de un singur furnizor“ şi disocierea nu are astfel, nicio logică.
 

Preţul energiei

          Nu se poate anticipa încă dacă preţul energiei va creşte sau va scădea, datorită multor variabile, precum cererea din China sau India şi preţul petrolului care a ajuns la valoarea de 120 de dolari barilul.
        Cu toate acestea, susţinătorii acestor măsuri cred că o piaţă deschisă va încuraja producerea mai eficientă de energie - prin urmare preţurile ar rămâne rezonabile. În acelaşi timp vor exista şi măsuri de protejare a consumatorilor cu venituri reduse.
Disocierea proprietăţii şi emisiile de gaze cu efect de seră

          Comisia Europeană consideră că numai o piaţă unică în domeniul gazului şi al energiei poate sprijini sistemul comunitar de comercializare a cotelor de emisii şi folosirea surselor de energie regenerabile. O competiţie mai mare nu poate decât să motiveze companiile de producere a energiei, reţelele de operare, proprietarii şi furnizorii să investească în energia regenerabilă şi sursele alternative de energie.
În momentul de faţă, sistemul comunitar de comercializare a cotelor de emisii este împiedicat de faptul că în Europa, companiile de electricitate includ preţul permisului de emisii în preţul pe care îl cer de la consumator. Într-o piaţă liberă, reducerea emisiilor va reprezenta un avantaj competitiv şi, în acest fel, va creşte eficienţa centralelor electrice, folosirea energiei regenerabile şi captarea şi stocarea dioxidului de carbon.

 
Agenţia europeană şi Carta consumatorului în domeniul energiei
 
          Comisia Europeană propune înfiinţarea Agenţiei europene de cooperare a autorităţilor naţionale de reglementare în domeniul energiei şi a unei Carte a consumatorilor de energie - care ar permite consumatorilor să aleagă furnizorii şi să îşi apere drepturile.
           2. Comisia Europeană - previziunile economice de primavară pentru perioada  2008-2009 
Potrivit raportului dat publicităţii la 28 aprilie a.c. de către executivul european, în Uniunea Europeană se aşteaptă o încetinire a creşterii la 2% în 2008 şi la 1,8% în 2009, de la 2,8% în 2007 (1,7% şi 1,5% în zona euro de la 2,6% în 2007). Încetinirea creşterii este rezultatul tulburărilor persistente de pe pieţele financiare, al încetinirii economiei americane şi al escaladării preţurilor materiilor prime, care, per ansamblu, afectează activitatea economică globală. Economia UE rezistă relativ bine, datorită unor fundamente solide, şi se aşteaptă să creeze, în perioada 2008-2009, 2 milioane de noi locuri de muncă, în plus faţă de cele 7,5 milioane create în perioada 2006-2007. Însă, pentru anul acesta se prevede o creştere de 3,6% a inflaţiei preţurilor de consum în UE, faţă de 2,4% în 2007, din cauza escaladării preţurilor la energie şi alimente, înainte de a scădea conform previziunilor la 2,4% în 2009 (pentru zona euro cifrele sunt de 3,2% şi 2,2%, faţă de 2,1% în 2007). 
“Creşterea economică încetineşte în UE şi în zona euro, iar actualele presiuni inflaţioniste importate sunt de actualitate. În timp ce economiile noastre s-au dovedit până acum rezistente la şocurile externe şi ne aşteptăm la crearea în continuare, dar într-un ritm mai lent, a noi locuri de muncă, trebuie să menţinem politicile macro-economice solide şi să evităm cu atenţie o spirală inflaţionistă care ar afecta în mod particular familiile cu venituri mici”, a declarat Joaquín Almunia, Comisarul European pentru afaceri economice şi monetare.

Conform previziunilor economice ale Comisiei, creşterea economică va fi de 2,0% în 2008 şi 1,8% în 2009 (1,7% şi 1,5% pentru zona euro). Această creştere este cu 0,5 puncte procentuale mai mică decât cea anunţată în previziunile din toamnă. Rezultatele finale pentru anul 2007 erau de 2,8% pentru UE şi de 2,6% pentru zona euro.
            Şocurile externe încep să se facă resimţite 

Deteriorarea perspectivelor economice este rezultatul crizei prelungite de pe pieţele financiare, a încetinirii marcante a economiei Statelor Unite – care ar trebui să crească cu 0,9 % în acest an şi 0,7% în 2009, faţă de 2,2% în 2007, conform estimărilor Comisiei – a escaladării preţurilor materiilor prime şi, ca urmare, a încetinirii creşterii globale.

Conform scenariului de bază al Comisiei, incertitudinea cu privire la mărimea şi localizarea pierderilor din credite va persista până la sfârşitul acestui an, înainte de a se estompa progresiv în prima jumătate a anului 2009. Faptul că efectele nu s-au făcut resimţite ar putea însemna fie că rezistenţa UE s-a îmbunătăţit mai mult decât se aştepta, fie că efectul de contaminare este mai lent.
Din toamnă inflaţia globală a crescut în mod semnificativ pentru a ajunge în UE, în termeni anuali, la 3,8% în luna martie (3,6% în zona euro). Aceasta reflectă o creştere spectaculoasă a preţurilor la energie şi alimente la nivel mondial, care a fost parţial amortizată de aprecierea monedei euro. Având în vedere aceste elemente, Comisia previzionează o inflaţie medie pentru anul acesta de 3,6% în UE şi 3,2% în zona euro. După ce inflaţia va atinge în UE un nivel record în al doilea trimestru din 2008, se prevede ca aceasta să scadă în medie la 2,4% în 2009 (2,2% în zona euro).
Economia UE se dovedeşte rezistentă 

Economia UE este încă într-o poziţie relativ bună pentru a rezista turbulenţelor mondiale, datorită îmbunătăţirii fundamentelor sale, reflectate de exemplu prin finanţe publice sănătoase şi absenţa dezechilibrelor macroeconomice. În medie, atât deficitul public, cât şi poziţia contului curent au fost, în 2007, inferioare procentului de 1% din PIB, deşi diferenţele dintre statele membre rămân semnificative. Situaţia financiară a gospodăriilor şi bilanţul întreprinderilor s-au îmbunătăţit simţitor în ultimii ani, iar rata şomajului în UE şi în zona euro este la nivelul ei cel mai scăzut din ultimii 15 ani.

Totuşi, economia UE nu va putea evita o serie de probleme. Creşterea investiţiilor încetineşte, datorită stagnării preţurilor supraevaluate de pe pieţele imobiliare şi a încetinirii ciclice. Creşterea consumului privat va scădea odată cu încetinirea, în acest an, a creşterii ocupării forţei de muncă şi a salariului real, precum şi cu declinul constant al încrederii consumatorilor.
Ameliorările de pe piaţa muncii şi a finanţelor publice stagnează 
După ameliorarea importantă înregistrată în perioada 2006-2007, piaţa muncii stagnează şi se prevede reducerea cu jumătate a creşterii numărului de locuri de muncă, de la 1,7% în 2007 la 0,8% anul acesta şi 0,5% anul viitor. Rata şomajului ar trebui să scadă anul acesta în UE la 6,8% (7,2% în zona euro).

În ciuda încetinirii înregistrate pe piaţa muncii, se aşteaptă accelerarea creşterii salariale de la 2,9% în 2007 la 3,8% anul acesta, stimulată momentan de măsurile de recuperare a rămânerilor în urmă luate, de exemplu, de Germania, înainte de a scădea, din nou, la 3,5% anul viitor.

După înregistrarea celui mai bun rezultat din anul 2000 încoace, şi anume 0,9% din PIB (0,6% în zona euro), în 2008 se aşteaptă o nouă creştere a deficitului public mediu la 1,2% din PIB în UE (1,0 % în zona euro), datorită unei activităţi mai moderate în ansamblul său, precum şi unor reduceri fiscale din anumite ţări. În 2009, în situaţia menţinerii politicilor existente, deficitul ar trebui să se stabilizeze în mod global. În termeni structurali, consolidarea fiscală ar trebui, de asemenea, să se stagneze 2008.
Persistenţa riscurilor 
Principalele riscuri sunt legate de tulburările persistente de pe pieţele financiare, care ar putea agrava încetinirea economiei americane. Incertitudinea privind impactul crizei asupra economiei reale este încă mare. Un impact mai mare ar putea accentua ajustarea care are loc în momentul de faţă pe anumite pieţe imobiliare, în special cele din Statele Unite, dar şi cele din UE, cu riscul supunerii bilanţurilor unei presiuni în creştere. Riscurile legate de dezechilibrele din anumite ţări cu un deficit important al contului current şi/sau cu o datorie externă ridicată ar putea fi alimentate de modificările preferinţelor privind riscul, ca urmare a adâncirii şi/sau extinderii crizei financiare. Alte riscuri se referă la corectarea dezordonată a dezechilibrelor globale în general, chiar dacă perspectivele actuale par să anunţe deja o îmbunătăţire a deficitului de cont curent al Statelor Unite. Evoluţia preţurilor materiilor prime ar putea antrena alte surprize, atât negative cât şi pozitive.

În ansamblu, riscurile sunt mai echilibrate decât în previziunile din toamna anului 2007. Cu toate acestea, echilibrul riscurilor privind perspectivele de creştere rămâne precar, în special pentru anul 2009, în timp ce riscurile de inflaţie sunt un pic mai mari.
3. Raportul anual al Departamentului de Stat american privind terorismul internaţional
Potrivit concluziilor raportului anual al Departamentului de Stat american, Iranul rămâne principalul stat terorist din lume, iar reţeaua teroristă Al-Qaida continuă să fie cea mai mare ameninţare teroristă la adresa Statelor Unite. 
Raportul Departamentului de Stat privind terorismul identifică şi în acest an Iranul drept cel mai activ stat-sponsor al terorismului, pentru sprijinul pe care îl acordă extremiştilor palestinieni şi insurgenţilor din Afganistan şi Irak, unde elemente ale Gărzilor Revoluţionare Iraniene furnizează arme şi antrenează terorişti. 
          Raportul constată faptul că Al-Qaida şi-a reconstruit unele dintre capacităţile pe care le-a avut înainte de 11 septembrie 2001 în Pakistan, unde numărul acţiunilor teroriste s-a dublat între 2006 şi 2007, iar numărul victimelor a fost de patru ori mai mare.
          Documentul Departamentului de Stat arată că atacurile în Irak s-au redus între 2006 şi 2007, dar că ele s-au soldat totuşi cu 60% din victimele terorismului pe plan mondial. În 2007, mai mult de 22.000 de oameni au fost ucişi de terorişti, cu 8% mai mult decat în 2006.
          Coordonatorul Departamentului de Stat pentru Contraterorism, Dell Dailey, spune totuşi că reţeaua teroristă Al-Qaida este mai slabă decât înainte de atacurile de la 11 septembrie 2001, graţie faptului că au fost capturaţi sau ucişi numeroşi membri importanţi ai acestei structuri.
          Liderii reţelei teroriste continuă, însă, să pună la cale atacuri şi să extindă conexiunile reţelei în zone ca Orientul Mijlociu, Africa de Nord şi Europa. 
          Pe de altă parte, potrivit experţilor, comandanţii militari americani pregătesc planurile în vederea aplicării de “lovituri punctuale” împotriva unei tabere de pregătire a combatanţilor irakieni de pe teritoriul Iranului. Pentagonul va pune în aplicare aceste planuri, dacă Garda Republicană din Iran îşi continuă politica de destabilizare a Irakului.

          Experţi ai serviciilor de informaţii susţin că SUA devin din ce în ce mai nemulţumite de implicarea forţelor speciale „Quds” iraniene în Irak, prin pregătirea militanţiilor siiţi şi introducerea de armament în ţara vecină.
          Comandanţii militari americani sunt îngrijoraţi de implicarea iraniană în Irak şi nu doresc ca recentele succese ale forţelor internaţionale şi irakiene în Bagdad şi Basra să fie răsturnate de către iranieni. „Dacă situaţia în Basra revine la ceea ce a fost iniţial, e de aşteptat ca America să dea vina pe Iran şi să atace o tabără de antrenament de lângă graniţă, în Khuzestan”, a afirmat sursa citată.
          Comandanţii americani se opun unui atac asupra fabricilor nucleare ale Iranului, însă susţin ideea că bombardarea unei tabere a militanţilor şiiţi va transmite un mesaj puternic regimului de la Teheran.
          Noile planuri americane par să fie în ton cu atitudinea beligerantă a unor membri ai Administraţiei americane, în special a vicepreşedintelui Dick Cheney, care a susţinut mereu necesitatea unui atac împotriva facilităţilor nucleare iraniene.
          Experţii au anunţat săptămâna trecută că un alt doilea portavion american a fost dislocat în Golful Persic, în timp ce Pentagonul a ordonat comandanţilor militari să pună la punct planuri de atac împotriva Iranului. Solicitarea Pentagonului a intervenit în urma „creşterii rolului ostil” pe care regimul de la Teheran îl joacă în Irak, în special prin livrarea de arme către rebelii ce luptă împotriva forţelor americane. Printre ţintele ce vor fi vizate de loviturile americane sunt fabricile de armament, cazărmi ale Gărzii revoluţionare şi ale Forţei Quds, care dirijează atacurile din Irak.
4. Declaraţiile comisarului european Franco Frattini în legătură cu libera circulaţie a cetăţenilor europeni 
Vicepreşedinte al Comisiei Europene şi Comisar al Comisiei pentru Justiţie şi Afaceri Interne, Franco Frattini a făcut recent o serie de declaraţii legate de libertatea de circulaţie a cetăţenilor europeni care, în opinia analiştilor, contravin prevederilor documentelor europene, fiind, din acest punct de vedere, inadmisibile. Este vorba despre două interviuri în care comisarul Franco Frattini, înalt demnitar al Uniunii Europene, al cărui mandat este acela de a respecta legislaţia europeană şi de a proteja drepturile şi libertăţile cetăţenilor europeni, afirmă că Directiva privind libertatea de mişcare în spaţiul european este depaşită şi trebuie revizuită, în sensul că „suspecţii de a fi comis infracţiuni ar trebui nu doar expulzaţi, lucru insuficient, ci arestaţi imediat, judecaţi într-o procedură de urgenţă şi apoi expulzaţi pentru a-şi executa condamnarea în ţările de unde vin”.  
          Europarlamentari ai Parlamentului European au reacţionat imediat la declaraţiile comisarului F. Frattini, apreciind că afirmaţiile reprezintă o gravă încălcare a articolelor 47 şi 48 din Carta drepturilor fundamentale privind dreptul la un proces echitabil şi dreptul la apărare şi, în consecinţă, „minima decenţă l-ar obliga pe comisarul Frattini să demisioneze din această funcţie în urma declaraţiilor din ultimele săptămâni, indiferent dacă va fi numit sau nu ministru în viitorul guvern italian.  Declaraţiile sale reprezintă un atac la adresa actualei legislaţii europene, o încălcare a mandatului pe care îl are de îndeplinit”.
Franco Frattini a făcut aceste declaraţii în cadrul unor interviuri acordate unor publicaţii italiene.
          Astfel, Comisarul Frattini a declarat pentru ziarul “La Stampa” că Directiva privind libertatea de mişcare a cetăţenilor europeni în spaţiul european este depăşită şi trebuie revizuită, inducând în eroare opinia publică şi prin afirmaţia că Directiva 2004/38/EC “dădea posibilitatea guvernelor naţionale (…) să stabilească un prag minim al veniturilor şi obligaţia de a dovedi originea legală a veniturilor”. Singurul lucru menţionat de directivă se referă la necesitatea unor resurse suficiente, în aşa fel încât cetăţenii unor state membre ale UE, rezidenţi în alt stat, să nu devină o povară pentru sistemul de asistenţă socială al statului gazdă. 

          Potrivit europarlamentarului R. Weber, “actualul încă vicepreşedinte al Comisiei Europene îşi permite să ignore cu desăvârşire prezumţia de nevinovăţie prevăzută inclusiv de art. 48 din Carta drepturilor fundamentale a Uniunii Europene, afirmând că «libertatea de circulaţie a cetăţenilor, care este sacrosantă, nu trebuie să devină libertatea de circulaţie a infractorilor»”. “Cinismul acestor declaraţii este cu atât mai îngrijorător cu cât acelaşi Franco Frattini declara, la 21 decembrie 2007, că intrarea în zona Schengen a unor noi state este o mare oportunitate… de a face din conceptul de cetăţenie europeană o realitate”, precizând, totodată, că “marele câştig al Cartei drepturilor fundamentale a UE va fi acela ca drepturi precum libertatea de mişcare vor putea fi decise de Curtea Europeană de Justiţie, pentru că orice stat membru ar putea încălca drepturile cetăţenilor europeni”.
Problema va fi ridicată în Parlamentul European
          Renate Weber şi colegii săi europarlamentari vor ridica în Parlamentul European problema implicaţiilor declaraţiilor autorităţilor de la Roma, inclusiv  ale actualului comisar european pentru justiţie, Franco Fratttini, cu privire la încălcarea gravă a drepturilor cetăţenilor europeni de origine română.
“Este vorba de nerespectarea legislaţiei europene în materia libertăţii de mişcare în spaţiul european, dar şi de grava discriminare pe motive etnice pe care au anunţat-o mai mulţi reprezentanţi ai autorităţilor locale, recent aleşi, cu privire la intenţia de interzicere a încheierii căsătoriilor între cetăţeni italieni şi cei de altă naţionalitate”, a precizat Renate Weber.
Grupul europarlamentarilor români va ridica aceste probleme nu doar în plenul Parlamentului European, ci va adresa întrebări Consiliului UE şi, respectiv, Comisiei Europene, solicitându-le celor două instituţii reacţii la aceste declaraţii care sunt – în opinia europarlamentarei Renate Weber - “vădit în contradicţie cu legislaţia şi spiritul european”. 
5. Problema arsenalului nuclear iranian

Preşedintele israelian Shimon Peres a apreciat că un Iran dotat cu arma nucleară ar fi un coşmar pentru întreaga lume şi nu doar pentru Israel. Liderul de la Tel Aviv a afirmat că Israelul nu trebuie să fie vârful de lance al unei eventuale opţiuni militare împotriva Iranului. „Nu trebuie să ne precipităm. Dacă în acest caz comunitatea internaţională va afişa un front unit, nu va fi nevoie de o acţiune militară împotriva regimului de la Teheran”, a precizat el. 

Evocând discursul violent antiisraelian pronunţat de preşedintele iranian Mahmoud Ahmadinejad, Shimon Peres a calificat drept îngrijorătoare combinaţia dintre „o armă de distrugere în masă şi o retorică de distrugere în masă”. 

Occidentul suspectează Iranul că ar încerca să se doteze cu bomba atomică, la adăpostul programului său nuclear civil, ipoteză dezminţită însă cu tărie de regimul de la Teheran. 

Shimon Peres a subliniat că „nimeni nu ameninţă Iranul, dar Iranul ameninţă că va rade Israelul de pe hartă. Noi n-am contenit niciodată eforturile în vederea instaurării păcii în Orientul Mijlociu”, a mai afirmat preşedintele israelian. „Dorim restabilirea păcii în regiune şi suntem dispuşi să plătim preţul pentru acest lucru”, a concluzionat S. Peres, precizând că Israelul este deschis unui eventual dialog cu vecinii săi arabi, în mod special cu Siria. Pe de altă parte, liderul evreu a respins ferm posibilitatea unor negocieri cu mişcarea islamistă Hamas, care controlează din iunie trecut Fâşia Gaza şi care refuză să recunoască Israelul.
Ministrul rus de externe, Serghei Lavrov, a declarat că cele şase mari puteri ale lumii (SUA, China, Rusia, Franţa, Marea Britanie şi Germania) implicate în discuţiile privind programul nuclear iranian au propus acestei ţări să-şi suspende programul de îmbogăţire a uraniului doar pe perioada negocierilor. ''Primele noastre condiţii se referă la îngheţarea, suspendarea, îmbogăţirii uraniului. Demersul celor şase mari puteri ale lumii este de a face în aşa fel ca Iranul să suspende îmbogăţirea uraniului doar pe perioada negocierilor'', a afirmat S. Lavrov. 

Miniştrii de externe ai celor şase mari puteri au decis, în cadrul unei reuniuni desfăşurate la Londra, să-i prezinte Iranului o nouă propunere privind programul său nuclear, în încercarea de a determina regimul de la Teheran să se supună. 

Potrivit şefului diplomaţiei ruse, ''nu este vorba de un ultimatum, ci de o încercare de soluţionare a problemei. Dacă nu va merge, oferta va fi retrasă. După mine, este o ofertă foarte corectă'', a precizat S. Lavrov. 
Iranul nu va renunţa la drepturile sale, în pofida presiunilor Occidentului, a declarat liderul spiritual al Iranului, ayatollahul Ali Khamenei, după ce marile puteri au spus că vor face o nouă ofertă pentru a-l convinge să renunţe la planurile sale nucleare. „Noi vom continua să mergem cu tărie pe calea noastră şi nu le vom permite celor aroganţi să calce în picioare drepturile acestei naţiuni. Nicio ameninţare nu va convinge naţiunea iraniană să se oprească din drumul său”, a afirmat Ali Khamenei, fără a face însă referire explicită la activităţile nucleare ale ţării sale.

